《寄题济南蒋氏务本堂》
元代·方回

人生真乐在田庐，几顷膏腴几卷书。
遴选友朋研简册，抚存僮仆课犁耡。
紫荆一树永无恙，丹桂五枝应有余。
孝弟俭勤植根柢，时闻佳气又充闾。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。